ການພັດທະນາສື່ແບບໃໝ່ມີຄວາມ ໝາຍສຳຄັນຕໍ່ຖັນແຖວສື່ມວນຊົນລາວ
ສະມາຄົມນັກຂ່າວແຫ່ງ ສປປ ລາວ ຮ່ວມກັບວິທະຍຸສາກົນ ແຫ່ງປະເທດຈີນ (CRI) ປະຈຳລາວ ໄດ້ຈັດຕັ້ງ “ເວທີປຶກສາຫາລືການພັດທະນາສື່ແບບໃໝ່ ” ເຊົ້າມື້ນີ້ ວັນທີ 26 ສິງຫາ 2021 ທີ່ໂຮງແຮມ ແລນມາກ ນະຄອນຫຼວງວຽງຈັນ, ພາຍໃຕ້ການເປັນປະທານຂອງທ່ານ ສະຫວັນຄອນ ຣາຊະມົນຕຣີ ປະທານ ສະມາຄົມນັກຂ່າວແຫ່ງ ສປປ ລາວ, ພ້ອມນີ້ ຍັງມີທ່ານ ນາງ MO Xiaoling ຫົວໜ້າ CRI ປະຈຳລາວ, ບັນດາຄະນະກົມ, ຄະນະນໍາສື່ມວນຊົນ ພ້ອມດ້ວຍບັນດາ ນັກຂ່າວ ແລະ ພາກສ່ວນກ່ຽວຂ້ອງ ຈາກພາກລັດ-ພາກເອກະຊົນ ພາຍໃນ ແລະ ຕ່າງປະເທດ ເຂົ້າຮ່ວມ.
ເວທີປຶກສາຫາລືການພັດທະນາສື່ແບບໃໝ່ຄັ້ງນີ້ ເປັນງານ ທີ່ມີຄວາມໝາຍສໍາຄັນຍິ່ງ ໃນການພັດທະນາຖັນ ແຖວສື່ມວນຊົນລາວ ຊຶ່ງມີຫຼາກຫຼາຍຄວາມຄິດ, ຄວາມເຫັນ ທີ່ຕິດພັນກັບການພັດທະນາສື່ແບບໃໝ່ ໂດຍໄດ້ຮ່ວມກັນປຶກສາຫາລືໃນດ້ານສິ່ງທ້າທ້າຍ ແລະ ໂອກາດໃນການນໍາໃຊ້ສື່ແບບໃໝ່ (ສື່ສັງຄົມອອນລາຍ), ສ້າງສື່ແບບໃໝ່ ໃຫ້ເປັນສື່ກະແສຫຼັກ ແລະ ເປັນທີ່ນິຍົມ, ການຊົມໃຊ້ຜະລິດຕະພັນສື່ມວນຊົນລາວ, ທິດທາງໃນການພັດທະນາສື່ມວນຊົນລາວໃນອະນາຄົດ (ເນື້ອໃນ ແລະ ຮູບແບບ), ບົດຮຽນຕົວຈິງສື່ຫຼັກຂອງຈີນ ທີ່ໃຊ້ສື່ແບບໃໝ່, ການຮ່ວມມືລາວ-ຈີນ ດ້ານສື່ມວນຊົນ ແລະ ດ້ານ ອື່ນໆ.
ນອກນີ້, ເວທີດັ່ງກ່າວ ຍັງໄດ້ຮັບຟັງການສົນທະນາ, ແລກປ່ຽນຄໍາຄິດຄຳເຫັນໃນຫຼາຍດ້ານ ຕິດພັນກັບສື່ມວນຊົນ ແລະ ວຽກອື່ນໆ ທີ່ປິ່ນອ້ອມຈາກບັນດາທ່ານເອກອັກຄະລັດຖະທູດ, ຄະນະນໍາຈາກສະພາອຸດສາຫະກໍາ ແລະ ການຄ້າ ແລະ ຜູ້ຊ່ຽວຊານດ້ານເຕັກໂນໂລຊີ. ນອກນັ້ນ, ຍັງມີການແລກປ່ຽນ ຜ່ານສື່ອອນລາຍຈາກ CRI ທີ່ປັກກິ່ງ ສປ ຈີນ, ຈາກອົງການສື່ມວນຊົນຕ່າງແຂວງ ແລະ ພາກສ່ວນກ່ຽວຂ້ອງ.ໃນໂອກາດນີ້, ທ່ານ ສະຫວັນຄອນ ຣາຊະມົນຕຣີ ໄດ້ຕີລາຄາສູງ ຕໍ່ການພົວພັນ ແລະ ຮ່ວມມື ທີ່ດີງາມ ລະຫວ່າງ ລາວ-ຈີນໃນໄລຍະຜ່ານມາ, ໂດຍສະເພາະປີນີ້ ເປັນປີທີ່ມີຄວາມໝາຍສໍາຄັນຍິ່ງຕໍ່ການພົວພັນ ແລະ ຮ່ວມມືລະຫວ່າງ ລາວ-ຈີນ, ຈີນ-ລາວ, ໃນນັ້ນ ອົງການສື່ມວນຊົນລາວ ທັງສູນກາງ ແລະ ທ້ອງຖິ່ນ ໄດ້ສຸມໃສ່ໂຄສະນາໃຫ້ແກ່ປີມິດຕະພາບລາວ-ຈີນ ຄົບຮອບ 60 ປີ, ພ້ອມນັ້ນ ສື່ມວນຊົນລາວ ແລະ ສື່ມວນຊົນຈີນ ກໍ່ໄດ້ພົບປະຫາລື, ແລກປ່ຽນຂໍ້ມູນຂ່າວສານນໍາກັນ ແລະ ສະແດງຄວາມຍ້ອງຍໍຊົມເຊີຍ, ຄວາມຂອບໃຈອັນຈິງໃຈມາຍັງການນຳ ແລະ ພະນັກງານ CRI ທີ່ໄດ້ໃຫ້ການຊ່ວຍເຫຼືອອັນລໍ້າຄ່າ ຕໍ່ອົງການສື່ມວນຊົນລາວ ໂດຍສະເພາະ CRI ປະຈຳລາວ ທີ່ໄດ້ໃຫ້ການຮ່ວມມື ເພື່ອເຮັດໃຫ້ເວທີປຶກສາຫາລືຄັ້ງນີ້ປາກົດຜົນເປັນຈິງ ແລະ ຂໍຮຽກຮ້ອງມາຍັງອົງການສື່ມວນຊົນລາວທຸກພາກສ່ວນ ຈົ່ງພ້ອມກັນນໍາເອົາບົດຮຽນໃນການພັດທະນາສື່ແບບໃໝ່ ໄປນໍາໃຊ້ໃຫ້ເກີດປະໂຫຍດສູງ ຕໍ່ວຽກງານຂອງຕົນ.